《偈四首 其四》
宋代·释思慧

南询诸友，踏破草鞋。绝学无为，坐消日月。凡前易脱，圣解难忘。

但有纤毫，皆成渗漏。可中为道，似地击山。应物显形，如驴觑井。

纵无计较，途辙已成。若论相应，转没交涉。勉诸仁者，莫错用心。

各自归堂，更求何事。

作者简介：释思慧（一○七一～一一四五），号妙湛，钱塘（今浙江杭州）人。俗姓俞。首见法云大通善本禅师，即与染削。次竟真净，终归礼大通。出住霅川道场法席，继徒径山净慈寺。诏居京师智海寺，又移补显亲、黄蘖，终住福州雪峰寺。为青原下十三世，法云大通善本禅师法嗣。高宗绍兴十五年卒，年七十五。《嘉泰普灯录》卷八，《五灯会元》卷一六有传。今录诗十二首。